ΚΑΝΟΝΙΣΜΟΣ (ΕΚ) αριθ. 1477/1999 ΤΗΣ ΕΠΙΤΡΟΠΗΣ

της 6ης Ιουλίου 1999

για την τροποποίηση του κανονισμού (ΕΟΚ) αριθ. 3220/90 που ορίζει τις προϋποθέσεις χρήσης ορισμένων οινολογικών πρακτικών οι οποίες προβλέπονται από τον κανονισμό (ΕΟΚ) αριθ. 822/87 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1627/98(2), και ιδίως το άρθρο 15 παράγραφος 6,

Εκτιμώντας:

(1) ότι ο κανονισμός (ΕΟΚ) αριθ. 3220/90 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2053/97(4), ορίζει τις προϋποθέσεις ορισμένων οινολογικών πρακτικών που προβλέπονται από τον κανονισμό (ΕΟΚ) αριθ. 822/87· ότι είναι σκόπιμο να συμπληρωθεί ο κανονισμός όσον αφορά τις προϋποθέσεις χρήσης της ουρεάσης, όπως προβλέπεται από τον κανονισμό (ΕΟΚ) αριθ. 822/87· ότι θα πρέπει να περιορισθεί η υπόψη επεξεργασία στους οίνους των οποίων η περιεκτικότητα σε ουρία ενέχει τον κίνδυνο να οδηγήσει, κατά την παλαίωσή των, σε υπέρμετρες συγκεντρώσεις καρβαμιδικού αιθυλεστέρα·

(2) ότι έγινε διαβούλευση της επιστημονικής επιτροπής διατροφής σχετικά με τις διατάξεις που ενδέχεται να επηρεάσουν τη δημόσια υγεία·

(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3220/90 τροποποιείται ως εξής:

1. Στο άρθρο 1 προστίθεται η εξής παράγραφος 5: "5. Η ουρεάση, της οποίας η χρήση για τη μείωση του ποσοστού ουρίας στους οίνους προβλέπεται στο παράρτημα VI σημείο 4 στοιχείο γ) του κανονισμού (ΕΟΚ) αριθ. 822/87, μπορεί να χρησιμοποιηθεί μόνο αν ανταποκρίνεται στις προδιαγραφές που εμφαίνονται στο παράρτημα V του παρόντος κανονισμού."

2. Το παράρτημα του παρόντος κανονισμού προστίθεται έπειτα από το παράρτημα IV.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 84 της 27.3.1987, σ. 1.

(2) ΕΕ L 210 της 28.7.1998, σ. 8.

(3) ΕΕ L 308 της 8.11.1990, σ. 22.

(4) ΕΕ L 287 της 21.10.1997, σ. 15.

ΠΑΡΑΡΤΗΜΑ

"ΠΑΡΑΡΤΗΜΑ V

Προδιαγραφές για την ουρεάση

1. Διεθνής κωδικός της ουρεάσης: EC αριθ. 3-5-1-5, CAS No: 9002-13-5

2. Δραστικότητα: ουρεάση (δραστική σε όξινο περιβάλλον) που διασπά την ουρία προς αμμωνία και διοξείδιο του άνθρακα. Η δηλωμένη δραστικότητα είναι τουλάχιστον 5 μονάδες/mg, όπου 1 μονάδα ορίζεται ως η ποσότητα του ενζύμου που ελευθερώνει ένα μικρογραμμομόριο αμμωνίας ανά λεπτό, σε θερμοκρασία 37 °C, από συγκέντρωση ουρίας 5 g/l (pH4).

3. Προέλευση: Lactobacillus fermentum

4. Τομέας εφαρμογής: διάσπαση της ουρίας που είναι παρούσα στους οίνους, οι οποίοι προορίζονται για παρατεταμένη παλαίωση, όταν η αρχική συγκέντρωση σε ουρία είναι ανώτερη του 1 mg/l.

5. Ανώτατη χρησιμοποιούμενη δόση: 75 mg του ενζυματικού παρασκευάσματος ανά λίτρο οίνου υποβαλλόμενου σε επεξεργασία, χωρίς υπέρβαση των 375 μονάδων ουρεάσης ανά λίτρο οίνου. Στο τέλος της επεξεργασίας, κάθε υπολειμματική ενζυματική δραστικότητα πρέπει να εξαλείφεται με φιλτράρισμα του οίνου (διάμετρος πόρων μικρότερη από 1 μm).

6. Προδιαγραφές χημικής και μικροβιολογικής καθαρότητας:

>ΘΕΣΗ ΠΙΝΑΚΑ>

Η ουρεάση που είναι αποδεκτή για την επεξεργασία του οίνου πρέπει να παράγεται υπό συνθήκες παρεμφερείς προς εκείνες της ουρεάσης που απετέλεσε το αντικείμενο της γνώμης της επιστημονικής επιτροπής τροφίμων της 10ης Δεκεμβρίου 1998."